Duduzane Zuma dán in hof oor noodlottige ongelukDuduzane Zuma. Foto: Twitter Duduzane Zuma, oudpres. Jacob Zuma se seun, verskyn later vandeesmaand in die Randburg-landdroshof op aanklag van strafbare manslag. Phindi Mjondwane, woordvoerder van die Nasionale Vervolgingsgesag (NVG), het aan Maroela Media bevestig Zuma moet op 12 Julie in die hof verskyn. Die NVG het in April bekend gemaak dat hy Zuma jr. vir strafbare manslag gaan vervolg. Dit kom nadat die NVG aanvanklik besluit het om Zuma nié in verband met ’n noodlottige motorongeluk op 1 Februarie 2014 op die M1-snelweg in Gauteng te vervolg nie. Zuma het met sy Porsche teen ŉ minibustaxi gebots. Phumzile Dube (30) is dood en nog twee mense, ŉ 72-jarige vrou en die taxibestuurder, is kritiek in dié ongeluk beseer. Die geregtelike ondersoek wat daarna plaasgevind het, het bevind Zuma was nalatig en dat hy vir strafbare manslag vervolg kan word. Die NVG het egter daarna besluit om hom nie te vervolg nie. AfriForum het egter in Oktober 2017 aangekondig dat adv. Gerrie Nel en sy eenheid Zuma privaat wil vervolg. Die eenheid het namens die Dube-familie ŉ skrywe aan die NVG gerig om aansoek te doen vir ŉ nolle prosequi-sertifikaat sodat private vervolging gedoen kon word, waarna die NVG besluit het om Zuma wel te vervolg. Kallie Kriel, Gerrie Nel en lede van Dube se familie. Foto: Maroela Media Kallie Kriel, uitvoerende hoof van AfriForum, het vroeër die NVG se besluit om Zuma wel te vervolg as ŉ oorwinning vir Nel se private vervolgingseenheid beskryf. “Die druk was op die NVG en dit lyk of hulle besluit het dit sal eier op die gesig wees as hulle nie hul werk doen nie, daarom het hulle besluit om Duduzane eerder self te vervolg.” Kriel reken die groot vraag is of die NVG wel vir Zuma sou vervolg het as Nel en AfriForum se eenheid vir private vervolgings nie daar was nie. “Ek dink die antwoord is doodeenvoudig nee.” Hy sê die verloop van Zuma se saak is ŉ bewys waarom daar ruimte vir private vervolging geskep moet word. “Selfs in gevalle waar private vervolging dan nie plaasvind nie, plaas dit druk op die NVG om hul werk te doen.” Die besluit om Zuma wel te vervolg is volgens Kriel ook ’n oorwinning vir die Dube-familie, wat nou uiteindelik ná meer as vier jaar sal kan sien dat geregtigheid geskied. Kriel het die Dube-familie geloof vir hul bereidwilligheid om aan te dring dat vervolging plaasvind en het aangedui dat AfriForum sal voortgaan om die familie in dié saak by te staan.